Benny Engelbrecht (S), 2010-12-03:
Selv om Socialdemokraterne ikke kan støtte det samlede foreliggende forslag, vil jeg nu alligevel fremhæve en række positive elementer i det.
For der er rigtig gode takter i forslaget, ikke mindst det, at det fortsat skal være Forbrugerombudsmanden, der står for udformningen af retningslinjer for Nej tak-ordningen.
Socialdemokraterne bakker fuldstændig op om den frivillige aftale, der ligger mellem Forbrugerrådet, Forbrugerombudsmanden, Post Danmark, Brancheforeningen af Danske Distributionsvirksomheder og en række andre erhvervsorganisationer.
Vi mener, at også en fremtidig regulering af området bør foregå i netop det regi.
Dermed ikke sagt, at der ikke er plads til forbedringer, og det er jo også fremgået af debatten indtil nu.
Der er ingen tvivl om, at mængderne af reklamer i Danmark er meget høj, og man kan med rette sætte spørgsmålstegn ved, hvem der i sidste ende betaler for alle de glitrende reklamer, og hvad det betyder for de meget høje forbrugerpriser, som også regeringen, har jeg bemærket, har øje for.
Som jeg husker tallene, er det 20 reklamer pr. borger om ugen, der lander i postkassen.
Derfor ønsker Socialdemokraterne også en grundig analyse af hele omkostningsstrukturen for husstandsomdelte reklamer, og ikke mindst hvad disse markedsføringsomkostninger betyder for det generelle prisniveau.
Det skal rettelig siges, at det naturligvis ikke er en analyse, som vi forventer at transportministeren skal forestå.
Spørgsmålet har også allerede været drøftet i Fødevareudvalget med økonomi- og erhvervsministeren den 17. november i et samråd
, og som det fremgik dér, var der i hvert fald forståelse for, at en analyse af den type ville kunne indgå i fremtidige analyser for Konkurrence- og Forbrugerstyrelsen.
Vi er helt på linje med et sigte i det foreliggende forslag, nemlig at give forbrugerne ret til at bestemme, om de vil modtage uønskede forsendelser såsom reklameaviser og tryksager, og vi støtter intentionerne i forslaget om at reducere mængden af uønskede reklamer.
Det gør rigtig mange danskere i øvrigt også.
68 pct. af danskerne synes, de modtager for mange reklamer, ifølge en undersøgelse fra Transportministeriet fra 2008, som er en del af bilagsmaterialet.
Antallet af husstande, der tilmelder sig Nej tak-ordningen, er heldigvis stigende.
Flere og flere danskere vil altså gerne undgå, at kilovis af papir dumper ind i deres postkasse hver uge, og derfor er det en rigtig god idé at udvide mulighederne på nogle områder i den nuværende Nej tak-ordning.
Eksempelvis kan jeg som forslagsstillerne heller ikke se nogen grund til, at mindre erhvervsdrivende, håndværkeren eller den selvstændige konsulent, ikke skal kunne frabede sig ugens slagtilbud fra supermarkederne via Nej tak-ordningen.
Ofte er privatadresse og forretningsadresse i praksis den samme, og derfor skal det være muligt.
Det bør også kunne ordnes gennem Forbrugerombudsmandens arbejde, og det er også det, der er fremgået af transportministerens redegørelse tidligere.
Jeg er helt sikker på, at netop avancerede fravalgssystemer, som også indgår i forslaget, rent faktisk er fremtidens løsning – systemer, der, som forslagsstillerne skriver, kan indrettes, så den enkelte husstand i langt højere grad har mulighed for selv at vælge, hvilke reklamer de vil modtage, og ikke mindst hvordan de kan fravælge andre.
Det kunne eksempelvis kombineres med, at nogle reklamer modtages via digitale løsninger.
En fremtidig udvidelse af Nej tak-ordningen i den retning vil naturligvis være særdeles velkommen.
Et andet område, hvor de eksisterende ordninger med fordel kan forbedres, er Robinsonlisten.
Ved at tilmelde sig listen kan man undgå adresserede reklamer.
En del danskere har allerede tilmeldt sig listen.
Som jeg husker det fra en artikel i Børsen
Men rigtig mange kender den faktisk ikke, og der findes også eksempler på, at nogle personer slet ikke er klar over, at de faktisk er opført på listen.
Derfor er det på sin plads med en revision af reglerne for Robinsonlisten.
Socialdemokraterne kan ikke støtte en tvungen ja tak-ordning, men hvis de parter, der deltager i udarbejdelsen af Forbrugerombudsmandens retningslinjer om god markedsføringsskik ved omdeling af adresseløse forsendelser, skulle være enige om, at der er behov for at skabe lovgrundlag for den type model eller andre modeller, så vil vi selvfølgelig tage sådan en henvendelse meget alvorlig.
Vi er naturligvis i forbindelse med det foreliggende forslag meget åbne for, at der udarbejdes en fælles beretning – en model, som vi også tidligere har benyttet til at forbedre den eksisterende Nej tak-ordning, ved at man i den kreds, der arbejder med Nej tak-ordningen, har lyttet til de ønsker, der har været fra Folketingets side.